Σέσκουλα λαδερά με ρύζι και άνηθο
Ένα νόστιμο χορτοφαγικό γεύμα ή ενα συνοδευτικό πιάτο για το τραπέζι σας.
1½ κιλό σέσκουλα, καθαρισμένα και κομμένα στη μέση, 1 κρεμμύδι ξερό, ψιλοκομμένο, 8-9 φρέσκα κρεμμυδάκια, ψιλοκομμένα, 1 μάτσο άνηθος, ψιλοκομμένος, 80 γρ. ρύζι Καρολίνα, 80 ml ελαιόλαδο ο χυμός + το ξύσμα από 1 λεμόνι, αλάτι, φρεσκοτριμμένο πιπέρι
Βάζουμε τα σέσκουλα σε μια βαθιά κατσαρόλα, σκεπάζουμε και τα αφήνουμε σε χαμηλή φωτιά για 5-7 λεπτά, να μαραθούν και να μειωθεί ο όγκος τους. Δεν χρειάζεται να βάλουμε νερό, τα χόρτα θα βγάλουν τα υγρά τους.Ρίχνουμε το λάδι και όλα τα κρεμμύδια, δυναμώνουμε τη φωτιά και τα σοτάρουμε για 5 λεπτά, να μαλακώσουν ελαφρώς.Προσθέτουμε το ρύζι, ανακατεύουμε και ρίχνουμε 250 ml ζεστό νερό, τον λεμονοχυμό, αλατοπίπερο και τον μισό άνηθο.Μαγειρεύουμε σε μέτρια φωτιά για 15-20 λεπτά, μέχρι να γίνει το ρύζι.Σκορπίζουμε το ξύσμα, τον υπόλοιπο άνηθο, ανακατεύουμε και αποσύρουμε.Συνοδεύουμε με φέτα ή μανούρι, παξιμάδια και ελιές Καλαμών.
Ρύζι,Σέσκουλα,Vegan,Νηστίσιμα,Χορτοφαγικά